จีนกล่าวยกย่องการเยือนสหรัฐฯ ของรองประธานาธิบดีว่าประสบความสำเร็จ
นักวิเคราะห์ชี้ว่าการเยือนดังกล่าวมีขึ้นเพื่อประโยชน์ทางการเมืองในประเทศจีนด้วย
หลังการเยือนสหรัฐฯ ของรองประธานาธิบดีฉี จิ้น ผิงเมื่อสัปดาห์ที่แล้ว โฆษกกระทรวงการต่างประเทศจีนแถลงว่าการเยือนดังกล่าวเป็นเหตุการณ์สำคัญในความสัมพันธ์ระหว่างจีนกับสหรัฐฯ และประสบความสำเร็จในแง่การเพิ่มความร่วมมือกับสหรัฐฯ บนพื้นฐานของความเคารพและผลประโยชน์ร่วมกัน ส่วนอาจารย์ Willy Lam แห่งมหาวิทยาลัย Chinese University ในฮ่องกงมองว่า การเยือนสหรัฐฯ ครั้งนี้มีขึ้นด้วยเหตุผลทางการเมืองในประเทศจีนด้วย เพราะเป็นโอกาสให้ชาวจีนได้เห็นภาพข่าวว่าที่ประธานาธิบดีของตนแสดงความสามารถทางการทูต และความสามารถในการเป็นผู้นำในระดับระหว่างประเทศ อย่างไรก็ตามอาจารย์ Willy Lam เสริมว่าการเยือนดังกล่าวยังไม่ประสบความสำเร็จที่เป็นรูปธรรม เช่นในปัญหาที่สหรัฐฯ กังวลเกี่ยวกับอัตราแลกเปลี่ยนเงินหยวนและการปฏิบัติด้านการค้าของจีนเป็นต้น อาจารย์ Willy Lam เชื่อว่าข้อพิพาทด้านการค้าระหว่างจีนกับสหรัฐฯ จะมีปัญหายุ่งยากมากขึ้น โดยเฉพาะในปีเลือกตั้งของสหรัฐฯ และในขณะที่จีนกำลังจะเปลี่ยนตัวผู้นำระดับสูงในช่วงปลายปีนี้และต้นปีหน้า รัฐบาลจีนก็คงไม่ต้องการให้ประชาชนของตนมองว่าถูกข่มเหงรังแกโดยสหรัฐฯ เช่นกัน